ร้านนี้ไปทานเป็นช่วงๆค่ะ ช่วงที่อยากทานพวกซาชิมิ หรืออยากทานอาหารญี่ปุ่นหลายๆอย่าง เพราะทางร้านมีดีที่ซาชิมิสด และราคาไม่แรง เดือนสองเดือนก่อน พี่ที่ออฟฟิศบอกว่าร้านทำใหม่ขยายย้ายร้านมาจากร้านเก่า ส่วนตัวเพิ่งมีโอกาสได้ไปทาน เพราะอยากทานแซลม่อนมากค่ะ 55

-บรรยากาศ-
ร้านนี้ยังคงคอนเซ็ปต์การแต่งร้านสไตล์เดิมด้วยการเน้นโทนสีดำและแดงภายในร้าน พื้นลายหมากรุกขาวดำ ให้ความสว่างด้วยแสงไฟสีเหลือง มีโซนเคาท์เตอร์ทำซูชิอยู่ด้านซ้าย แตกต่างจากเดิมตรงที่ร้านดูกว้างขวางมากขึ้นเยอะ เกือบ 3-4 เท่าจากร้านเดิม ภายในร้านดูโปร่งสูงขึ้นเยอะ จัดโต๊ะเก้าอี้เป็นโซนๆ นั่งสบายค่ะ

-เมนู-
อาหาร ขนมหวาน และเครื่องดื่มสไตล์ญี่ปุ่น

-เมนูที่ทาน-
1.*** "Salmon Engawa Lava Don" (169 บาท) ข้าวหน้าปลาแซลม่อนและครีบปลาตาเดียว เมนูนี้มาแบบหรูหราด้วยปลาแซลม่อนและครีบปลาตาเดียวหรือเอ็งกาวะเบิร์นที่ทางร้านจัดวางไว้บนข้าวปรุงรสสไตล์ญี่ปุ่นมาแบบมิดข้าวค่ะ ตัวข้าวแฉะไปหน่อย กลิ่นน้ำส้มก็แอบแรงไปนิด แต่พอทานกับเนื้อปลารสจะเข้ากันได้พอดี เนื้อปลารสออกมันๆหอมๆ อร่อยค่ะ ถือว่าเป็นเมนูที่คุ้มมากๆถึงแม้ว่าข้าวจะแฉะไปหน่อย
2. "Potato Salad" (49 บาท) สลัดมันฝรั่งที่ทางร้านนำมันฝรั่งลวกสุกหั่นเป็นลูกเต๋าเคล้ากับมายองเนส แครอทสุก แตงกวา และหอมใหญ่ซอย รสมันๆหอมๆค่ะ แต่รู้สึกว่าน้อยไปหน่อย
3. "Negi Salmon Nigiri" (59 บาท) ข้าวห่อสาหร่ายหน้าแซลม่อนสับคลุกกับค้นหอมสับ เติมเครื่องปรุงมานิดหน่อย รสปลากับข้าวเข้ากันดีค่ะ
4. "Age Dshi Tofu" (49 บาท) เต้าหู้ทรงเครื่องที่น้ำราดลักษณะคล้ายๆกระเพาะปลา เป็นสีน้ำตาลใสออกหนืดๆ เมนูนี้เสิร์ฟมาร้อนๆ ได้ชิมแต่น้ำค่ะ รสออกหวานนำเลย ไม่ค่อยประทับใจค่ะ
5. "Yasai Tempura" (49 บาท) เทมปุระผัก จานนี้ทางร้านนำทั้งแครอท หอมใหญ่ เผือก ข้าวโพดอ่อน และเห็ดเข็มทองชุบแป้งเทมปุระทอดมาร้อนๆกรอบๆ เสิร์ฟกับน้ำจิ้มเทมปุระรสเค็มๆหวานๆ
6.*** "Buta Miso Yaki" (45 บาท) หมูหมักซอสมิโซะย่าง ทางร้านใช้หมูส่วนนุ่มๆกรึบๆย่างมาหอมๆ หั่นเป็นชิ้นขนาดพอคำ ตัวหมูนุ่มๆมีกรึบๆด้วย รสคล้ายคอหมูย่างแบบไทยๆค่ะ อร่อยดี
7.*** "White Tuna Aburi Miso" (89 บาท) ซูชิปลาทูน่าขาวราดซอสมิโซะ เป็นทูน่าขาวที่ทางร้านหั่นชิ้นมาหนาๆเป็นแผ่นยาวๆวานบนข้าวปั่นปรุงรส ทานแล้วละมุนๆ หอม มีความเค็มและเข้มข้นของซอสด้วย อร่อยดีค่ะ
8. "Kaisen Salad" (149บาท) สลัดผักที่มีปลาดิบวางไว้ด้านบน มีทั้งปลาเนื้อแดง ปลาทูน่าขาวหั่นยาวๆ ผักสลัด โรยด้วยไข่ปลาแซลม่อน ราดน้ำสลัดญี่ปุ่นสีดำโรยงา ตัวน้ำสลัดราออกเข้มข้นหวานๆค่ะ

-การบริการ-
ทางร้านยังคงมีใช้เมนูที่อยู่ใน iPad แล้วให้พนักงานจดออเดอร์ รออาหารซักพักก็จะทยอยมาเรื่อยๆค่ะ

-การเดินทาง-
ร้านอยู่ที่ตึก ITF ชั้นล่างด้านนอกค่ะ ถ้าจะเดินทางมาด้วยรถไฟฟ้าก็ลงสถานีศาลาแดงหรือช่องนนทรี แล้วเดินตามแผนที่มาได้เลยค่ะ

-ที่จอดรถ-
อาคารจอดรถของตึก

KiMCHi WaSaBi
28/09/2015